Til trods for at karakteren Onkel Reje deler vandene, så har man på Mors længe ønsket at få ham til være en del af Kulturmødet.

På Mors står man med åbne arme over for Onkel Reje, der nu er tilbage efter en sygemelding. - Vi har længe ønsket ham på Børnenes Kulturmøde. Onkel Reje er jo en virkelig, virkelig dygtig musiker. Han har nogle vildt sjove og festlige sange, siger Trine Bang, der er direktør for Kulturmødet på Mors. Ringkøbing-drengen Mads Geertsen, der spiller karakteren Onkel Reje, valgte tilbage i starten af maj at sygemelde sig på grund af voldsomme trusler og chikane. Han blev blandt andet på grund af sin karakter beskyldt for at være satanist. Efter fire ugers sygemelding er Mads Geertsen tilbage som Onkel Reje, og derfor har de nu grebet chancen for at få ham til Mors. - Det ville være helt mærkeligt ikke at booke ham, selvom han har været i en shitstorm. Underholdningen, kunsten og kulturen skal være fri, så det ville være censur ikke at booke ham på grund af det, siger Trine Bang. Radikale stemmer har stor indflydelse Hun glæder sig til at børnene skal underholdes af den kække og upassende Onkel Reje, som foruden sine velkendte sange kommer med sit nye Skide Skøre Gameshow. - Det er unikt, at vi har en lang række figurer i dansk børneunderholdning herunder Onkel Reje, der stiller sig på børnenes side og siger det, de tænker. Børn er faktisk rigtig gode til at se det sjove i det og være kritiske. - Vi skal værne om børneunderholdning, der er gakket og sjovt, og hvor der er ytringsfrihed, siger kulturmødets direktør. Derfor håber Trine Bang også, at programmet bliver taget godt imod, men hun er også helt klar på, at nogle ikke ønsker at se ham. - Det står jo en frit for. Det bliver vi som samfund nødt til at værne om, og så kan man jo bare lade være med at møde op. Alle har jo forskellige præferencer. - Det er klart, at vi lever i en tid, hvor få radikale stemmer kan få stor indflydelse og stor magt, men det er også vigtigt, at vi kan præsentere det program, vi ønsker, siger Trine Bang. Børnenes Kulturmøde er gratis for alle og finder sted den 24-26. august.